Mateyu
28 Panyuma pa lisiku lya Sabata, chakumasikusiku kwa lisiku lyandanda* lya wikijo, Maliya jwa ku Magadala ni Maliya jwine jula ŵayiche kukulola lilembe lila.
2 Paŵayiche kumalembeko, ŵasimene kuti kutendekwe chisichinya,* ligongo lilayika lya Yehofa lyayiche kutyochela kwinani ni kugudubusya liganga lila pamlangopo, ni lyatemi paligangalyo. 3 Lilayikalyo lyaliji lyakunyesimila mnope mpela njasi soni yakuwala yakwe yaliji yeswela mnope. 4 Ŵakulondela ŵaŵaliji pelepowo ŵatetemele mnope ligongo lya woga mwamti yilu yawo yajumwile mpela kuti awile.
5 Nambo lilayikalyo lyasalile achakongwewo kuti, “Mkatenda woga, pakuŵa ngumanyilila kuti jemanja mkumsosa Yesu jwele ŵamkomele pachitela. 6 Jwalakwejo nganaŵa akuno, ligongo ajimwiche ku chiwa, mwakamulana ni yaŵaŵechete msyenejo. Myiche mlole malo gaŵagonile. 7 Myoyo mjawule mwachitemachitema mkasalile ŵakulijiganya ŵakwe kuti jwalakwejo ajimwiche ku chiwa soni mkasalile kuti, ‘Jwalakwejo alongolele kala kwawula ku Galileya, soni chimkasimane najo kweleko.’ Une mbiche kuti namsalile yeleyi.”
8 Myoyo achakongwewo ŵatyosile kumalembeko* mwachitemachitema uli wakwete woga nambo ali mkusangalala mnope, ni ŵawutuchile kukwasalila ŵakulijiganya ŵakwe. 9 Ali mwitala, Yesu ŵasimene ni jemanjajo, ni ŵakomasisye kuti, “Ali uli?” Achakongwewo ŵamŵandichile jwalakwejo, kaneko ŵakamwile sajo syakwe ni kumtindiŵalila. 10 Pelepo Yesu ŵasalile jemanjajo kuti, “Mkatenda woga! Mjawule mkasalile achalongo achimjangu kuti ajawule ku Galileya kuti akawonegane ni une kweleko.”
11 Achakongwewo ali mwitala, ŵakulondela ŵane ŵapite kumsinda kukwasalila ŵakulolela ŵakutaga mbopesi yindu yosope yayatendekwe. 12 Ŵakulolelawo paŵasimene pamo ni achakulungwa kuti akambilane, ŵakamulene yakuti ŵape asilikali ŵaŵalondelaga ŵala mbiya syejinji syasilifa, 13 ni ŵasalile kuti, “Mwasalileje ŵandu kuti, ‘Ŵakulijiganya ŵakwe ŵayiche chilo m’we tuli mlugono ni kwiŵa chilu chakwe.’ 14 Naga jwakulamulila akupikana yeleyi, tuchimlondechesya chenene jwalakwejo ya nganiji soni tuchimchenjela jemanja.” 15 Asilikaliwo ŵapochele mbiya sila soni ŵatesile yaŵalamwileyo. Ngani jeleji jawandile mnope pasikati pa Ayuda mpaka lelojino.
16 Sambano ŵakulijiganya 11 ŵala ŵapite ku Galileya ku litumbi kwele Yesu ŵalinganyisye kuti akawonegane nawo. 17 Ŵakulijiganyawo paŵam’weni Yesu, ŵamtindiŵalile, nambo ŵane ŵakayichilaga naga ali jujojo. 18 Yesu ŵaŵandichile jemanjajo ni kutanda kwasalila kuti, “Mlungu ambele une ulamusi pa yindu yosope kwinani soni pachilambo chapasi. 19 Myoyo, jemanja mjawule mkajiganye ŵandu ŵamitundu josope kuti aŵe ŵakulijiganya ŵangu, soni mkabatisyeje m’lina lya Atati, lya Mwanache soni lya msimu weswela. 20 Mkajiganyeje kuti apikanileje yindu yosope yanamlamwile jemanja. Soni mmanyilile kuti une ndili ni jemanja masiku gosope mpaka mbesi ja ndaŵi* ajino.”
tum_Latn bem_Latn bem_Latn tum_Latn bem_Latn tum_Latn tum_Latn